《答朱彭州惠茶长句》
宋代·宋祁

芳茗标图旧，灵芽荐味新。
摘侵云崦晓，收尽露腴春。
焙煖烘苍云，罗香弄缥尘。
铛浮汤目遍，瓯涨乳花匀。
和要琼为屑，烹须月取津。
饮萸闻药录，奴酪笑伧人。
雪沫清吟肺，冰甆爽醉唇。
嗅香殊太觕，瘠气定非真。
坐忆丹丘伴，堂思陆纳宾。
由来撤腻鼎，讵合燎劳薪。
得句班条暇，分甘捉麈晨。
二珍同一饷，嘉惠愧良邻。

作者简介：宋祁（998～1061）北宋文学家。字子京，安州安陆（今湖北安陆）人，后徙居开封雍丘（今河南杞县）。天圣二年进士，官翰林学士、史馆修撰。与欧阳修等合修《新唐书》，书成，进工部尚书，拜翰林学士承旨。卒谥景文，与兄宋庠并有文名，时称“二宋”。诗词语言工丽，因《玉楼春》词中有“红杏枝头春意闹”句，世称“红杏尚书”。